Σχέδιο κοινής δήλωσης των υπουργών Δικαιοσύνης και Εσωτερικών Υποθέσεων των κρατών μελών της Ευρωπαϊκής Ένωσης και των υποψηφίων χωρών, σε συνεργασία με την Ευρωπαϊκή Επιτροπή, για την προστασία των οδηγών διεθνών εμπορευματικών μεταφορών ώστε να μην καθίστανται θύματα του οργανωμένου εγκλήματος

(2003/C 24/02)

Εμείς, οι υπουργοί Δικαιοσύνης και Εσωτερικών Υποθέσεων των κρατών μελών της Ευρωπαϊκής Ένωσης, σε συνεργασία με την Ευρωπαϊκή Επιτροπή, και εμείς οι υπουργοί Δικαιοσύνης και Εσωτερικών της Βουλγαρίας, της Κύπρου, της Τσεχίας, της Σλοβακίας, της Σλοβενίας, της Εσθονίας, της Ουγγαρίας, της Λετονίας, της Λιθουανίας, της Μάλτας, της Πολωνίας, της Ρουμανίας και της Τουρκίας, εφεξής καλούμενων "κράτη μέλη της ΕΕ" και "υποψήφιες χώρες", αντιστοίχως, συνελθόντες στο Λουξεμβούργο στις 14 Οκτωβρίου 2002,

ΕΚΤΙΜΩΝΤΑΣ ΤΑ ΑΚΟΛΟΥΘΑ:

(1) Το να παράσχουμε στους πολίτες μας ένα υψηλό επίπεδο ασφάλειας μέσω της ανάπτυξης κοινής δράσης για να αποτραπεί και να καταπολεμηθεί το έγκλημα, οργανωμένο ή μη, είναι κοινός στόχος των χωρών μας.

(2) Ένας από τους σημαντικότερους στόχους των φορέων που δρουν σε αυτό τον τομέα, περιλαμβανομένων και των αρχών επιβολής του νόμου και των μονάδων πρόληψης του εγκλήματος σε όλες τις ευρωπαϊκές χώρες, είναι να προστατευθούν και να διασφαλισθούν όλες οι εκτεθειμένες ομάδες στην κοινωνία, και η θέση τέτοιων ομάδων πρέπει να τύχει ιδιαίτερης προσοχής από τις αρχές.

(3) Τα οχήματα των διεθνών εμπορευματικών μεταφορών είναι εύκολος στόχος για εγκλήματα κατά της ιδιοκτησίας στα μάτια πολλών εγκληματικών οργανώσεων, εξαιτίας των εμπορευμάτων μεγάλης αξίας που συχνά μεταφέρουν και του συνήθως χαμηλού τους επιπέδου επάνδρωσης και προστασίας.

(4) Οι οδηγοί των διεθνών εμπορευματικών μεταφορών, από την άποψη του κινδύνου να πέσουν θύματα σοβαρού εγκλήματος, αποτελούν μια εκτεθειμένη ομάδα, της οποίας η ασφάλεια απαιτεί ειδικές προφυλάξεις.

(5) Το εμπόριο και οι μεταφορές μεταξύ των χωρών της Ευρώπης είναι εξαιρετικά σημαντικά για την εξασφάλιση οικονομικής και πολιτικής ανάπτυξης στην περιοχή.

(6) Η ασφάλεια των οδηγών διεθνών εμπορευματικών μεταφορών αποτελεί κοινή μέριμνα των κρατών μελών και των υποψηφίων χωρών και να υπάρξει ικανοποιητικό επίπεδο ασφάλειας των οδηγών απαιτείται τα προβλήματα να εξετάζονται ομοιόμορφα από τα κράτη μέλη και τις υποψήφιες χώρες, λόγω της διεθνικής φύσης του εξαγωγικού εμπορίου.

ΕΚΦΡΑΖΟΥΜΕ ΤΗΝ ΑΠΟΦΑΣΙΣΤΙΚΟΤΗΤΑ ΜΑΣ:

1. να εξασφαλίσουμε τη λήψη των κατάλληλων μέτρων, ώστε οι οδηγοί διεθνών εμπορευματικών μεταφορών να μην πέφτουν θύματα του οργανωμένου εγκλήματος·

2. να εξασφαλίσουμε σε αυτή την ομάδα την παροχή της απαραίτητης προστασίας από το οργανωμένο έγκλημα κατά της ιδιοκτησίας και τις βίαιες επιθέσεις·

3. να επιστήσουμε την προσοχή στην ανάπτυξη αυτού του τύπου εγκλημάτων και, όπου απαιτείται, να πραγματοποιήσουμε εθνικές ή διεθνείς έρευνες προκειμένου να χαρτογραφηθούν τα εγκληματικά περιστατικά εις βάρος οδηγών των διεθνών εμπορευματικών μεταφορών και να ερευνηθούν η φύση και η κλίμακα του προβλήματος και το υπόβαθρό του στις αντίστοιχες χώρες τους·

4. να λάβουμε τα κατάλληλα μέτρα για να καταπολεμηθούν αυτές οι μορφές εγκλημάτων και - με βάση την κατ' εκτίμηση φύση και κλίμακα του προβλήματος και την έκβαση των ερευνών που θα διεξαχθούν - να εξετάσουμε ιδιαίτερα κατά πόσον απαιτείται:

α) να βελτιωθεί η ασφάλεια στα τμήματα των οδών και των χώρων στάθμευσης γενικά και ειδικά στις προβληματικές περιοχές που θα εντοπιστούν, μεταξύ άλλων με την ενίσχυση της παρουσίας και της ορατότητας υπαλλήλων επιβολής του νόμου στις εν λόγω οδούς και περιοχές·

β) να αναλάβουμε συγκεκριμένες πρωτοβουλίες πρόληψης του εγκλήματος στον τομέα αυτό, ανάλογα με τις απαιτήσεις, αλλά ιδίως με την αύξηση της συμμετοχής των αρμόδιων αρχών επιβολής του νόμου κατά τον εντοπισμό και το σχεδιασμό ασφαλών περιοχών, σε συνδυασμό με την αύξηση του αριθμού των εποπτευμένων χώρων στάθμευσης, επανδρωμένων εικοσιτέσσερις ώρες το εικοσιτετράωρο·

γ) να διατηρούμε κεντρικές στατιστικές όσον αφορά τις μηνύσεις, τις κατηγορίες και τις καταδίκες για βίαιες επιθέσεις στους οδηγούς προκειμένου οι ενέργειες σε αυτόν τον τομέα να γίνονται συνεχώς πιο στοχοθετημένες και αποτελεσματικές·

δ) να λάβουμε περαιτέρω μέτρα για να εξασφαλίσουμε ότι οι αρχές επιβολής του νόμου θα είναι ενήμερες για τυχόν συσχετισμούς μεταξύ επιθέσεων σε διάφορες χώρες και, σε αυτή τη συνάρτηση, σύμφωνα με την εθνική νομοθεσία και τις υπάρχουσες διεθνείς συμφωνίες, να ανταλλάξουμε πληροφορίες όσο το δυνατόν ευρύτερα με τις αρμόδιες αρχές σε άλλες χώρες και να ενισχύσουμε γενικά τη διασυνοριακή συνεργασία με στόχο την πρόληψη και την αντιμετώπιση του προβλήματος.